בס"ד



מגדיר האהבה הקצר והמטורף

קרא! מה איכפת לך? זה קצר ומטורף

תוכן

פרק א: מהי האהבה? דרושה הגדרה!...............................................עמ'1

פרק ב: למה בכלל חשוב להגדיר את האהבה?....................................עמ'4

פרק ג: איזו הגדרה היא הנפוצה ביותר וגם הכושלת ביותר?..................עמ' 5

פרק ד: כיצד מגדיר המדע את האהבה?.............................................עמ' 6

פרק ה:ובו נמשול משל על טייסי מטוסים טייסי מסוקים ומה שביניהם......עמ' 7

פרק ו: דחילק מה הקשר בין אהבה למסוק קרב?! ...............................עמ'8

פרק ז: טוב,אז מהי ההגדרה האמיתית למושג אהבה?..........................עמ'9

פרק ח:בפרק הקודם זרקת פצצה והלכת , פרט ,נמק והסבר חביבי!.......עמ'10

פרק ט:מפתח הזהב ל3 דלתות הפלאים או חזרתו המופלאה של הרגש!.עמ'11

פרק י: מניין הגעתי להגדרה הזו?....................................................עמ'12

פרק יא: חידושי ה"תניא" או מהי אהבת חינם?...................................עמ'13

פרק יב: בשבח המלאכותיות ..........................................................עמ'14

פרק יג:מתוך אהבה לאחדות או מדוע כל זה משתלם כדאי ומענג?.........עמ'15

משימת דורנו : קול קורא לפעול לפעול!.............................................עמ'16

פרק ראשון :מהי אהבה? דרושה הגדרה

אילו היינו עוצרים ושואלים אנשים ברחוב מהי ההגדרה של המילה ''אהבה''.

היינו מקבלים אוסף עצום ולא מדוייק להפליא של תשובות שונות ומשונות ,זוהי עובדה מענינת מאוד כיוון שאילו היינו שואלים את אותם אנשים מהו הדבר החשוב ביותר בחיים חלק גדול מהם היו עונים : "אהבה".

לכאורה נדמה שהעת המודרנית היטיבה עם האהבה , נדמה שאין נושא שהעולם עסוק בו כיום יותר מהאהבה – סרטים, ספרים , אתרי אינטרנט ורשתות חברתיות כמו גם מעצבי דעת קהל כולם מדברים בה ושבחה . אבל מעטים כל כך אם בכלל מנסים או מצליחים להגדיר אותה ולפצח את סודה, אז מהי האהבה בכלל?

פרק שני: למה בכלל חשוב להגדיר את האהבה ?

בפרק הקודם כתבנו שלכאורה העת המודרנית היטיבה עם האהבה – מדוע רק לכאורה?

כיווון שלצערנו העולם היום חולה מאוד , למרות ההתפתחויות הטכנולוגיות , והאפשרויות הטכנולוגיות הרבות והמגוונות מאוד שיש היום ליצור קשרים אנושיים או להישאר בקשר קרוב עם אהובנו מצב האהבה מעולם לא היה גרוע יותר!

אחוזי הגירושין בכל העולם לא מפסיקים לעלות (בארה"ב הם אפילו החלו לרדת מכיוון שאנשים הפסיקו להתחתן מחוסר אמונה במוסד הנישואין) בתים נהרסים ,משפחות מתפרקות, בגידות ותיסכול הנובע מבדידות שהולכת וגוברת כנגד כל החידושים החברתיים הטכנולוגים.

יותר ויותר אנשים מתחברים בפייסבוק ובאינטרנט לאלפים אחרים אבל נותרים בבדידותם, יותר ויותר אנשים אינם מצליחים לנהל מערכת יחסים יציבה ואוהבת עם שותפים בחייהם האמיתיים.

וגם מבחינה גלובלית העולם היום נדמה כמלא הרבה יותר בשנאה ובשנאה תהומית ויוקדת . מלחמות בין עמים וקבוצות,טרור, מיעוטים מדוכאים , סחר וניצול של בני אדם על ידי תאגידים חזקים ועוד רעות רבות וחולות.

בהגדרה הנכונה למושג אהבה יש הרבה יותר מסתם תרומה מילולית למילון כזה או אחר. אני מאמין שההגדרה הנכונה לערך "אהבה" אבדה או נשכחה , ושלכן האהבה האמיתית שהיא התרופה לכל בעיות ומחלות העולם הזה נשכחה גם היא עימה , הגדרה מחדש תביא להבנה ולגילוי כוחות האהבה האמיתיים שבנו ומתוך כך לשימוש נכון ומוגבר באהבה עצמה שממילא תביא אותנו ואת זולתנו ואת העולם שבו כולנו חיים למקום הרבה יותר טוב.

פרק שלישי: איזו הגדרה למושג "אהבה" היא הנפוצה ביותר וגם הכושלת ביותר?

רוב רובם של האנשים מגדירים את האהבה כסוג של רגש. או כשילוב מיסטי ומופשט בין רגש למשיכה, "אהבה" כזאת נכשלת מדי יום ובעצם מדי רגע בכל רחבי העולם ,כיוון שמליונים של אנשים "מפסיקים לאהוב" אנשים מסויימים או "מתאהבים פתאום " באנשים אחרים. כתוצאה מהשתנות רגשותיהם הטבעית ,הם "נאלצים" להיפרד מבני זוג, לבטל הסכמים עסקיים לצאת למלחמות לבטל בריתות וכיוצא בזה .

מדוע זה קורה ?

מכיוון שמי שמגדיר את האהבה כרגש מתבסס על דבר שהוא בלתי הגדרתי ובלתי יציב מיסודו – הרגש האנושי.

אמנם הפיתוי להגדיר את האהבה כרגש הוא גדול וטבעי , (בהמשך החוברת נדבר על המשיכה הגדולה שיש לאדם המודרני כלפי כל דבר שהוא טבעי ), אבל גם חסידי האהבה הטבעית והרגש הטבעי הגדולים ביותר יצטרכו להודות שרגש הוא דבר בלתי יציב בעליל ומשתנה תדיר (עד כדי כך שאולי הדבר היחיד שאכן ידוע וקבוע בו מראש היא עובדת השתנותו הבלתי פוסקת).

נסו לחשוב על הסתמכות על הרגש טבעי בהקשר אחר, נאמר בהקשר לשגרת הקימה לימי העבודה בכל בוקר. רובנו מרגישים רגשות משתנים חיובים או שליליים בכל יום מימות השבוע בזמן שבו צריך לקום מן המיטה ולצאת לעבודה – מה היה קורה אילו היינו מרשים לעצמנו לנהוג באופן טבעי ,מתייצבים לעבודה (ומבססים את תלוש המשכורת) אך ורק על אותם ימים שבהם "התחשק" לנו לקום לעבודה? או אילו היינו מבססים פרויקטים גדולים ומשמעותיים על אותם רגעים שבהם רוחנו טובה עלינו ואנו מרגישים לגמרי מוכנים לעבודה?

התשובה ברורה , אי אפשר להסתמך על רגשות ואיש אינו מוכן לעשות זאת כאשר מדובר על "דברים רציניים" כגון פרנסה.

לצערנו המוני אנשים ברחבי העולם אכן מסתמכים על רגשותיהם המשתנים בהגדרתם האישית למושג האהבה.

ההשלכות המצטברות על חייהם הפרטיים כמו גם על החיים הכללים בעולמנו הרסניות

פרק רביעי: כיצד מגדיר המדע את האהבה?

מחקרים שנערכו מגלים כי למעלה משבעים אחוזים מסך כל הפרידות , הגירושין,הבגידות והמשברים במערכות יחסים זוגיות , מתרחשות בזמן מסויים מאוד – בתקופה שהיא בין שנתיים וחצי לשלוש שנים מתחילת מערכת היחסים , המדע הסתקרן מאוד מהנתונים האלו והתגייס לבדוק את התופעה – הוא העלה בחכתו הגדרה משלו למושג אהבה: "האהבה" נגרמת כתוצאה מתהליכים טבעיים כימיים וביולוגיים שמתרחשים בתוך גופנו או ליתר דיוק כתוצאה מהפרשת אנדורפינים וחומרים "מרגשים" אחרים לתוך מערכת הדם שלנו על ידי בלוטת יותרת המוח – זה קורה באופן טבעי במשך שלב ההיכרות הראשוני בכל מערכת יחסים וזה ע"פ המדע מה שאחראי לתחושת התרוממות הרוח, לפרפרים בבטן ולכל הזמר המזרחי (המחולק כנראה לשני חלקים שווים פחות או יותר – השירים שבהם הזמר קובל על כך שעדיין לא הצליח להשיג את בחירת ליבו ,והשירים שבהם הזמר מקונן על כך שהוא כבר הפסיד אותה ) באמצעות האנדורפינים הללו מסביר המדע גם את סטטיסטיקת הפרידות –שכן בדיוק בזמן הזה של בין שנתיים וחצי לשלוש מתחילת הקשר –נגמר טיפטוף האנדרופינים לגופנו! (יש לציין שהמינון שלהם הולך ויורד כל העת מזמן השיא שלהם שהוא בתחילת הקשר),והנה לך הסבר מדעי: נגמר "החומר" נגמרת האהבה! כלומר התפיסה המדעית החומרית מחזקת את ההגדרה הנפוצה שאהבה היא רגש – היא גם מחזקת את מה שכולנו כבר יודעים – רגש זה דבר לא יציב והוא עלול להיגמר יום אחד. אם זה אכן כך , נשאלת שאלה עגומה למדי: האם יש בכלל סיכוי לאהבת אמת ? האם ישנו דבר כזה בכלל? ואם כן , האם זו תופעה ייחודית ופנומנאלית ,מעין נס או התגלות שלה זוכים רק ברי המזל הבודדים? הנה כך חושבת על "האהבה המאושרת" ויסלבה שימבורסקה/תרגם רפי וויכרט

**א**הֲבָה מְאֻשֶּׁרֶת, הַאִם זֶה טִבְעִי,  
הַאִם זֶה רְצִינִי, הַאִם זֶה מוֹעִיל -   
מַה תּוֹעֶלֶת יֵשׁ לַעוֹלָם מִשְּׁנֵי בְּנֵי-אָדָם,  
שֶׁאֵינָם רוֹאִים אֶת הָעוֹלָם?  
מֻגְבָּהִים זֶה אֶל זֶה שֶׁלֹּא בִּזְכוּת,  
זוּג אַקְרָאִי מִמִּילְיוֹן, אַךְ מְשֻׁכְנָעִים  
שֶׁכָּךְ נִגְזַר - כִּפְרָס עַל מַה? עַל לֹא-כְלוּם;  
הָאוֹר נוֹפֵל מִשּׁוּם מָקוֹם -   
לָמָּה דַּוְקָא עַל אֵלֶּה, וְלֹא עַל אֲחֵרִים?  
הַאִם זֶה עֶלְבּוֹן לַצֶּדֶק? כֵּן.  
הַאִם זֶה מֵפֵר עֶקְרוֹנוֹת שֶׁקֻּיְּמוּ בְּקַפְּדָנוּת,  
מַפִּיל מוּסָר מִפְּסָגוֹת? מֵפֵר וּמַפִּיל.  
הִסְתַּכְּלוּ בַּמְאֻשָּׁרִים הַלָּלוּ:  
לוּ לְפָחוֹת הִסְתַּתְּרוּ קְצָת,  
מִתְחַזִּים לִמְדֻכָּאִים וּמְעוֹדְדִים בְּכָךְ אֶת יְדִידֵיהֶם!  
שִׁמְעוּ, אֵיךְ הֵם צוֹחֲקִים - בְּאֹפֶן מַעֲלִיב.  
בְּאֵיזוֹ שָׂפָה הֵם מְדַבְּרִים - מוּבֶנֶת לְמַרְאִית-עַיִן  
וְטִקְסֵיהֶם, הַחֲגִיגוֹת,  
הַמְּחֻיָּבֻיּוֹת הַמְּחֻכָּמוֹת זֶה כְּלַפֵּי זֶה -   
הַדָּבָר נִרְאֶה כִּמְזִמָּה מֵאֲחוֹרֵי גַּבָּה שֶׁל הָאֱנוֹשׁוּת!  
קָשֶׁה אֲפִלּוּ לְשַׁעֵר, עַד הֵיכָן הָיוּ הַדְּבָרִים מַגִּיעִים,  
לוּ נִתַּן הָיָה לְחַקּוֹתָם.  
עַל מָה הָיוּ יְכוֹלוֹת לִסְמֹךְ הַדָּתוֹת, הַשִּׁירוֹת,  
מֶה הָיָה נוֹתַר בַּזִּכָּרוֹן, מֶה הָיָה יוֹרֵד לְטִמְיוֹן,

מִי הָיָה רוֹצֶה לְהִשָּׁאֵר תָּחוּם בִּגְבוּלוֹת.  
אַהֲבָה מְאֻשֶּׁרֶת, הַאִם זֶה הֶכְרֵחִי?  
הַטַּעַם הַטּוֹב וְהַתְּבוּנָה מוֹרִים לִשְׁתֹּק עַל-אוֹדוֹתֶיהָ  
כְּעַל שַׁעֲרוּרִיָּה מֵהָרְבָדִים הָעֶלְיוֹנִים שֶׁל הַחַיִּים.  
יְלָדִים נֶהֱדָרִים נוֹלָדִים בְּלֹא עֶזְרָתָהּ.  
לְעוֹלָם לֹא הָיְתָה מַצְלִיחָה לְאַכְלֵס אֶת כַּדּוּר-הָאָרֶץ,  
שֶׁהֲרֵי הִיא מִתְרַחֶשֶׁת רַק לְעִתִּים נְדִירוֹת.  
אֵלֶּה שֶׁאֵינָם יוֹדְעִים אַהֲבָה מְאֻשֶּׁרֶת  
טוֹעֲנִים כִּי בְּשׁוּם מָקוֹם אֵין אַהֲבָה מְאֻשֶּׁרֶת.  
בֶאֱמוּנָתָם זוֹ יֵקַל עֲלֵיהֶם לִחְיוֹת, וְגַם לָמוּת

אני חולק על שימבורסקה , אילו הייתי פסימי כמוה לא הייתי כותב את הספר הזה(וכנראה גם לא יוצא מהבית) אבל מסכים עימה בכך שהמצרך הנדיר הזה מסוגל לשנות את העולם כולו, כאשר נלמד את ההגדרה האמיתית ל"אהבה" ,נשמח לגלות שזה בכלל לא מצרך נדיר,הוא לא בשמים ולא מעבר לים , זה קרוב מאוד, בפיך ובלבבך והחדשות הטובות באמת: אפשר להתחיל לאהוב ומיד!

פרק חמישי:ובו נמשול משל על טייסי מטוסים טייסי מסוקים ומה שביניהם

מי הוא טייס קרבי טוב יותר, מי מסוגל לסחוט מכלי הטיס הלוחם שלו ביצועים מעולים יותר? טייס מטוס קרב או טייס מסוק קרב?

לכאורה התשובה הפשוטה היא שטייס מטוס הקרב הוא הטייס המעולה מבין השניים ואכן בחיל האוויר הישראלי מקפידים לקחת למגמת טייסי קרב רק את המצטיינים בקורס.

אף על פי כן , במשל הבא ברצוני להוכיח שברגע מסויים ובתנאים מסוימים דווקא טייס המסוק , יחשב לטייס טוב יותר,הנה כך:

שני טייסים, טייס מטוס קרב וטייס מסוק קרב ממריאים מבסיסם אל עבר מטרותיהם,הם מזהים את המטרות באמצעות המכמי"ם המתוחכמים שלהם ,נועלים ובוחרים את החימוש המונחה המיוחד שישוגר למטרה , הם משגרים במקביל ופוגעים – בול! כעת מגיע הרגע להסתלק ולחזור הביתה בשלום, בדיוק באותו השלב שבו שני הטייסים מושכים את הסטיק כדי לנסוק לעבר בסיסם שני כלי הטיס שלהם נפגעים מאש נ"מ. מרגע זה ואילך שני הטייסים מגיבים באופן אחר לחלוטין! טייס הקרב מתמרן קצת ובקור רוח תוך שהוא מדווח שנפגע הוא מושך בידית הצהובה שחורה שבין רגליו ופולט את עצמו בחלקיקי שניה מכלי הטיס הבוער שמתרסק לבדו לאדמה , הטייס הנוטש , צונח בקלילות אל הקרקע ואם הכל עובד כמתוכנן תוך זמן קצר מגיע כוח הפינוי וחילוץ בהיטס שמחזיר אותו לבסיס האם שלו לנקודת ההתחלה, שם הוא ירגע, ישתה כוס קפה חמה יעלה על כלי טיס אחר ויתחיל את התהליך מחדש... אבל אצל ידידנו טייס המסוק זה סיפור אחר ! מרגע פגיעת הטיל הוא ידרש לכל כוחותיו ועוצמת אישיותו כדי לשרוד, טייס המסוק יודע היטב כי בניגוד לחברו טייס המטוס יש לו רק אופציה אחת והיא להנחית את הכלי הבוער בשלום על הקרקע, הוא לא אחד שינטוש! וזאת מסיבה פשוטה – ברוב המוחלט של מסוקי הקרב בעולם אין כיסא מפלט[[1]](#footnote-1)... בנקודת הזמן והמקום הזאת טייס המסוק הופך בעל כורחו להיות טייס טוב יותר מטייס הקרב, למעשה הוא הופך להיות הטייס הטוב בעולם – הוא יעשה דברים מטורפים ונואשים להפליא כדי שמסוקו ינחת בשלום וזאת לא בגלל שהוא טייס יותר מסור או יותר אמיץ מטייס הקרב שנטש , פשוט, כי אין לו ברירה אחרת, אחרי הכל גורלו שלו מאוחד עם גורל המסוק הבוער הצולל ...



פרק שישי: דחילק, מה הקשר בין אהבה למסוק קרב?!

אל חשש אנחנו עדיין עוסקים בנושא האהבה. הנמשל למשל הקטן שהבאנו בפרק הקודם הוא מערכת יחסים זוגית נורמלית, אנחנו כמובן הטייס וכלי הטיס הוא? נכון ! בן הזוג שלנו.

כיצד היינו מגדירים את עצמנו? האם אנו טייסי מטוס או מסוק? כאשר יש בעיות בטיסה, כאשר נדמה שההתלהבות או הרגש נגמרים או דועכים, האם אנו ממהרים לנטוש ולקוות שבמערכת היחסים הבאה אל מול מטוס חדש ונוצץ הממתין רק לנו כל הבעיות בוודאי יעלמו או שאנו דומים לטייסי מסוקים- (למרות שלנו שלא כמותם אכן יש בחירה חופשית לנטוש אם וכאשר נרצה בכך,אבל זוהי בחירה שאנו שומרים עד לרגע האחרון ממש)...ככלל אנו מרגישים כמוהם שגורלנו וגורל שותפנו מאוחד ושאנו לא מוכנים לעזוב בשום פנים ואופן עד שמיצינו עד הסוף את כל המאמצים האפשריים.

ובכן ברור שכולנו טייסי מטוס כיוון שלכולנו היכולת לנטוש אם וכאשר נרצה בכך. אבל לצערנו ניתן לומר בכאב רב שכיום רובנו משתמשים בכיסא המפלט בתור אופציה זמינה למדי...לא רק כאשר פוגע במטוסנו טיל נ"מ קטלני- אלא אפילו כאשר נדמה שעץ הריח התלוי בקוקפיט כבר לא מפזר ריח באותה המידה...אנו מטיסים מטוס על בסיס רגשות – וכאשר נגמרים האנדורפינים וכבר לא "בא לנו"- אנו ממהרים לנטוש...אנו בטוחים שבמטוס הבא זה לא יקרה – כי הוא יהיה המטוס המושלם מבלי לשים לעובדה שאנו מסירים את האחריות מעלינו ושאנו חוזרים שוב ושוב על אותן טעויות כבמעגל קסמים, אין ולא יהיה אף מטוס מושלם, הרגש תמיד יעבור תהפוכות ומהפכות , עליות וירידות , אנו מוכרחים למצוא נקודת משען ,יציבה יותר, חזקה יותר, אחרת נמצא עצמנו שוב ושוב לבד בשמיים כשחופת מצנח גדולה מעלינו מתקדמים במהירות כלפי אדמת המציאות הקשה ובכל פעם עייפים ומיואשים יותר, בנטישה מתמדת.

פרק שביעי: טוב, אז מהי ההגדרה האמיתית למושג אהבה?

C:\Program Files (x86)\Microsoft Office\MEDIA\CAGCAT10\j0230876.wmf

**האהבה היא:**

**החלטה**

פרק שמיני:בפרק הקודם זרקת פצצה והלכת, פרט ,נמק והסבר חביבי!

רבותיי , זאת האמת הפשוטה : ניתן לאהוב את מי שרוצים לאהוב

הבחירה אם לאהוב או לשנוא נמצאת בידינו.

לאהוב פירושו בסך הכל להחליט לאהוב, כל אחד מאיתנו הוא בעל בחירה וכח רצון , באמצעות הכוח הזה אנו מסוגלים לקבל החלטות חזקות ויציבות שנשארות ומחזיקות גם כאשר נדמה שאפסו כל הסיבות הטבעיות והנוחות להמשיך להחזיק בהן.

כוח הרצון הוא הכוח החזק ביותר באדם- וכל אדם מחליט באמצעות הבנתו ותפיסת עולמו עבור איזה ערך או ערכים הוא מוכן להקדיש את כוח רצונו.

לדוגמה: ספורטאי המעוניין להשתתף באולימפיאדה נאלץ להקדיש את כל כוחות רצונו כדי להמשיך להתאמן למרות כל הקשיים ואתגרים העצומים שעומדים בפניו .

מה שמניע אותו לכל אורך הדרך הוא "הרצון לקבל תענוג" והידיעה שאותו התענוג הגדול מחכה לו בסוף הדרך(בדוגמה שלנו "הרצון לקבל תענוג" הוא הכבוד הכרוך בהשתתפות באולמיפיאדה) נרחיב על כך בהמשך...כעת יש לשים לב רק לכך שבדוגמה שלנו הספורטאי מוותר על רצונות קטנים של תענוגים וסיפוקיים מידיים (כמו מנוחה, אוכל לא בריא וכדו') לטובת רצון גדול יותר הנובע מתענוג גדול יותר לתפיסתו .

כאשר האדם מחליט לאהוב אדם אחר בכל כוח רצונו הוא מסוגל בין רגע לסגל יחס חיובי ואוהד כלפי אותו האדם,בתנאי שהדבר יראה לו "משתלם כדאי ומענג[[2]](#footnote-2)."

אמנם נדמה שההגדרה זאת של "אהבה כהחלטה" מקלקלת את הרומנטיקה הגדולה...שכן היא מעקרת את האהבה מרגש ומהתרגשות והופכת אותה לקרה ורציונלית, אז לאן באמת נעלם כל הרגש? והאם באמת לא נפגוש אותו שוב? אל חשש,קצת סבלנות אני מבטיח שהרגש עוד יחזור ובגדול!

פרק תשיעי: מפתח הזהב לשלושת דלתות הפלאים או חזרתו המופלאה של הרגש!

כאשר האדם מקבל החלטה רצינית ועקרונית כזאת שהוא אוהב את בן הזוג שלו והוא גם אומר את הדבר לבן הזוג מתרחשים שלושה פלאים בו זמנית:

1.מפתח לדלתו של האהוב- כל אדם חושש בסתר ליבו מן היום שבו ימצא בן זוגו מישהו "טוב יותר" או מושך יותר ויחליף אותו בבן זוג אחר ואטרקטיבי יותר (במיוחד נשים) , מחשבה זו אחראית על הספק הגדול העומד ברקע של כל מריבה שניצתת בין בני הזוג- הספק או הפחד שמא זהו הריב האחרון ומכאן אנו נפרדים איש לדרכו ומפרקים את החבילה...כאשר אתה אומר לבן הזוג שלך שהאהבה שלך אליו היא החלטה עקרונית שאינה מותנית או תלויה בדבר חיצוני אתה מרגיע אותו ונותן פרספקטיבה בריאה לכל מריבה או וויכוח. אנחנו אמנם רבים, אני אמנם כועס, אבל אהיה כאן גם מחר! וממילא גם המריבות הופכות להיות ממוקדות ומועילות יותר כי שני בני הזוג מבינים שאין כאן מטרה לפגוע או להרוס אלא רק לבנות, דוגמא טובה לכך ניתן למצוא במשפחה (נורמלית), לעיתים רבים עם בן המשפחה אלא שהוא נשאר בן משפחה למרות הכל, וכך גם יש לחנך ילדים : אבא ואמא תמיד אוהבים ויאהבו אתך אפילו כשהם כועסים עליך.

2.מפתח לדלתי שלי עצמי- אותו העיקרון שהזכרנו קודם חל גם בתוך תוככי האדם המחליט בעצמו , הוא נרגע ובטחונו העצמי בהחלטה שקיבל וביציבות מערכת היחסים מתחזק מה גם ש"כמים הפנים לפנים" השדר המחזק והאוהב שהוא מקבל מבן הזוג יוצר מעגל קסם של ביטחון נאמנות ואהבה וחוזר חלילה.

3.מפתח לדלתה של האהבה: וכאן רבותיי סוף סוף אנו מגלים את האהבה בכבודה ובעצמה! וכן מקיימים את ההבטחה להשיב את הרגש עם כל עוצמתו.

רק כאשר האדם אומר לבן זוגו שהוא נשאר איתו לתמיד –בטוב וברע האהבה האמיתית מתחילה לפרוח! שכן האהבה זקוקה לא רק לרגש אלא גם ובעיקר לנאמנות וליציבות , כל אדם רוצה לדעת שבסוף היום הוא יכול לסגור את דלת ביתו ולהשאיר בחוץ את העולם כולו כיוון שבתוך הבית פנימה מחכה לו בן זוג נאמן שאוהב רק אותו ושהוא כולו שלו.

דרך אגב לדעתי נמצא כאן גם סודו של המין הנהדר באמת. שהרי אם תבודד את הרגש מכל מפגש מיני תקבל בסך הכל מפגש גופני פיזי וטכני עד למאוד , ההנאה שבמפגש כזה היא קצרה ומשאירה אחריה ריקנות וכאב לב.

מפגש מיני בין שני אנשים שהם לא רק מאהבים נפלאים אלא גם שותפים בלב ונפש,חברים,טובים , אנשים שונים החיים במציאות מורכבת ומלאת קונפליקטים שהחליטו באופן עקרוני להתגבר על כל המכשולים ולהיות יחד, הוא מפגש מדהים בו לחוויה הפיזית מתלווה חוויה נפשית רגשית מופלאה ,עומק לפנים מעומק יכולים בני הזוג להכיר ולהתקדם ולעלות מעלה מעלה במדרגות האושר עד אין סוף יחד. בשירו "דלת אחורית" מגדיר מאיר אריאל את האהבה בשאלה כלפי בוגד סדרתי ("דלת אחורית " שמו),שמרבה להחליף בנות זוג בזו אחר זו-והוא שואל רטורית: "דלת אחורית האם מצאת במישהי רגע אושר יושר?" כלומר האם יש לך [בוגד סדרתי שכמותך ] סיכוי למצוא את האושר האמיתי במישהי כאשר חסר לך במשוואת האהבה גם המרכיב השני (מלבד הרגש) : "היושר" כלומר הנאמנות השכלית התלויה בהחלטה עקרונית? [[3]](#footnote-3)

פרק עשירי: מניין הגעתי להגדרה הזו?

האמת היא שהגעתי לזה דרך התורה . הסיבה שבגללה הייתי צריך להגיע לזה דווקא דרך התורה גם היא מענינת, והיא קשורה בהבדל בין אדם מאמין לבין אדם שאינו מאמין באלוקים. מהו ההבדל ביניהם? פשוט מאוד , לבן אדם שאינו מאמין באלוקים יש תפיסת מוסר ועולם אישית, יש לו טוב ויש לו רע יש לו הגיון ויש לו שכל עצמאי שקובע מה טוב נכון ומה שגוי. לאדם מאמין אין את כל אלה וזאת מכיוון שהוא החליט (מתוך בחירה חופשית) להאמין במה שהוא מאמין שהוא "דבר האלוקים" ולכן הטוב והרע ,הנכון והשגוי אצלו וגם תפיסת עולמו נקבעים על פי מה שהוא מאמין שהוא דבר אלוקים ומחשבת אלוקים. למה זה חשוב ? כי מה שנראה לאדם שאינו מאמין כדבר הגיוני ופשוט – (למשל העובדה שצריך לאהוב את כל בני האדם ) לא נתפס כדבר פשוט כלל וכלל אצל המאמינים והם מבקשים ראיות מן התורה שבכתב ושבעל פה שאכן זהו דבר האלוקים וזוהי תכלית כוונתו. רק כאשר מצאתי בתוך התורה את הדברים הללו הבנתי עד כמה הם חשובים אמיתיים וחסרים ורק משם יכולתי להתחיל לעסוק בהם להפנים וללמוד אותם ואף ללמד אותם לאחרים.

אחר הקדמה והדברים הללו ניגש לענין: התורה אומרת בשלוש מקומות שונים את המילה שהיא גם ציווי :"ואהבת" :

"ואהבת לרעך כמוך", "ואהבת את ה' אלוקיך בכל לבבך ובכל נפשך ובכל מאודך" , "ואהבת את הגר". ברצוני להתחיל דווקא ב"ואהבת" השני , אלוקים מצווה אותנו המאמינים לאהוב אותו בכל לבבנו ובכל נפשנו ובכל מאודנו , משל היה אלוקים איזה מפקד בצבא שפותח שעון ומודד שלושים שניות עד שנבצע את המשימה:"לאהוב אותו בכל לבבנו נפשנו ומאודנו"!

ונשאלת השאלה: כיצד בכלל ניתן לצוות על האהבה?! לי כיהודי מאמין ופשוט ישנה בעיה קשה עם מצוות כאלה- אני מבין כשאומרים לי לצום ביום כיפור או לשמור שבת –אבל לאהוב את אלוקים ועוד, לאהוב אותו בכל לבבי נפשי ומאודי( מה אם - לא בא לי עליו בכל לבבי...מה אז?) , אכן מתוך ציווי מיוחד זה נמצינו למדים חידוש עצום שאין לו אח ורע בתולדות האנושות :מעולם לא היה אדם,ואפילו הגדול והאכזר שבשליטי העולם שהעז לצוות על נתיניו להשתנות במשהו בתחום הנפשי פנימי , אמנם לצערנו בני האדם מצווים ומאמללים ללא הרף איש את גופו של רעהו אבל אין הם מסוגלים לעסוק בתחום הפנימי המהותי הנסתר-במחשבות וברגשות של הזולת. וזה טוב. אבל הציווי שהזכרנו משנה את התמונה , אלוקים מבקש לא רק את גופנו ואת קיום המצוות הפיזי אלא גם לראשונה את נשמותינו , אלוקים מבקש שנשתנה באופן מהותי מטובים לרעים והוא מצווה עלינו לאהוב את מי שהוא אומר לאהוב ולא לשנוא את מי שהוא מורה לא לשנוא. אני מדבר כמובן על צמד הציוויום התאומים המפורסמים ביותר בתורה :"לא תשנא את אחיך בלבבך ואהבת לרעך כמוך" – שכאשר חושבים על משמעותם הפשוטה, מגלים שהם מתכוונים בדיוק למה שהם אומרים: א.אלוקים אומר שאסור לשנוא אף אחד בלב(המסר מתחיל בעמנו אבל הוא אוניברסאלי במהותו) וב.אלוקים אומר שצריך לאהוב כל אחד כפי שאתה אוהב את עצמך.

איך עושים את זה? זאת כבר שאלה אחרת והיא טכנית, אבל מהותית צריך לדעת דבר אחד : אם הוא מצווה עלינו סימן שזה אפשרי לביצוע.

פרק אחד עשר :חידושי ה"תניא" או מהי אהבת חינם?

האדמו"ר הזקן, רבי שניאור זלמן מליאדי, הוא האיש שייסד את חסידות חב"ד המפורסמת, בספרו היסודי "תניא" הוא כתב (בפרק "לב" המיוחד שמוקדש לאהבה) –משפט ששינה לגמרי את חיי, אני אצטט אותו בלשון המקורית , (זאת אומנם ארמית וכנראה שאף אחד לא יבין כלום אבל מיד אחר כך אשתדל להסביר ): "וכולי האי ואולי! והא לא? לא הפסיד שכר מצוות אהבת ריעים". משמעות המשפט (בהקשרו המקורי שם )היא שהמצווה לאהוב את הזולת היא מצווה כשלעצמה והיא אינה תלויה בדבר (אפילו לא בלהחזיר אותו בתשובה!) כלומר- ישנה מצווה אלוקית לאהוב את בני האדם בדיוק כמו שהם עכשיו!–ובחינם!

זאת ממש מהפכה, איפה שמענו או נתקלנו באהבה מסוג כזה? הרי העולם מלא בדלתות שעליהן מצוי השלט "פה תמצא אהבה בחינם!" – רק כשאתה פותח דלת דלת ומנסה להיכנס אתה מגלה את האותיות הקטנות – את התנאים ואת הדרישות שלהם –והם תמיד רוצים ממך משהו , נדמה שאהבה תמיד תלויה באיזה דבר...זה כמו לחפש אתר הורדות חינם באינטרנט –הם תמיד מבטיחים שזה לגמרי בחינם ואז מתחילים לבקש ממך את מספר הויזה או המייל או, שתתנהג או תתלבש או תחשוב דבר מסויים ואם לא אז הם לוקחים בחזרה את האהבה שהרגע הציעו לך בחינם והיי! זה כבר לא בחינם וגם אתה לא מרגיש כל כך אהוב ממש כפי שאתה עכשיו...אני מכיר רק שתי תצורות של אהבת חינם נקייה בעולם– אהבה אמיתית וטהורה שבה אין לך מה לחשוש ואתה יכול פשוט להיות מי שאתה ולדעת שאתה אהוב כך ממש כמו שאתה מונח:הראשונה היא אהבת אם לבנה – אני כמובן מדבר במחשבה טובה על כך שהאם היא נורמלית והכל בסדר ובמקרה כזה נוצר חיבור מיידי ברגע הלידה בין התינוק שזה עתה נולד לבין האם . האם אוהבת אותו בדיוק כמו שהוא עכשיו אפילו שחייבים להודות שהוא נראה די מכוער כרגע...יש אימרה עממית :" כל קוף בעיני אימו צבי ", מכיוון שאני אבא אני יכול להודות בצער שאהבה מהסוג הספונטני הנפלא הזה קיימת רק אצל אם , אצל אב זה כבר תלוי ומשתנה בכל מיני גורמים – מבחינה זו נשים קרובות הרבה יותר מאיתנו הגברים למקור השני של אהבת חינם טהורה- האלוקים.האלוקים הוא זה שאוהב את כולנו ובחינם, המתנה מלאת האהבה ביותר שאי פעם ניתנה היא כמובן מתנת החיים. מבחינה זו יש להבין כי הכל , החיים והמוות , הצער והתענוג המלחמות והשלום – הכל הכל הכל הוא מתנה , כי הרי אלוקים לא חייב לנו דבר, והיה יכול פשוט לא לברוא כלום. או לברוא ואז להפסיק לחדש את הבריאה באמצע.מכיוון שהוא ברא הכל (אפילו את הרעים שבין האנשים) מכיון שכך הוא כתב בתורה, ובעיקר מכיוון שהוא סבלני מאוד במציאות לגבי מעשינו והתנהגותינו כאן בעולם (אפילו לגבי הרעים שבמעשים) ניתן להבין כי הוא פשוט אוהב את כולנו. האמת היא שזו אמונה , כלומר האמונה באלוקים מתחלקת לשני חלקים : החלק הראשון: האמונה בקיומו של האלוקים, והחלק השני: האמונה בכך שהאלוקים הוא טוב, בכך שהוא מעוניין בטוב ורוצה שיהיה לנו רק טוב. על שאלת הרע בעולם ניתן לנסות לענות בכל מיני דרכים, המשותף לכל התשובות הוא שהן חלקיות ולא מספקות. אכן , יש רע . ואכן האלוקים ברא את הרע גם כן, אך צריך להבין או לפחות להאמין כי אין בכך סתירה.ניקח את הקשיים שבחיי האדם ונישאל רטורית: "האם באמת היינו מעדיפים שאלוקים לא היה בורא אותנו וכך גם הקשיים שבחיינו היו נמנעים? ". לאמונה באלוקים יש גם חלק שלישי : צריך להאמין שלאלוקים עצמו יש רצון חופשי וחופש בחירה (שהרי אם אין לו , האם יתכן שהוא נחות מאיתנו?!) . ולכן העובדה שאלוקים אוהב את כולנו בדיוק כפי שאנחנו, לא אומרת שהוא לא מעוניין לחנך או לקדם אותנו למקום טוב יותר , לרשותו עומדים כל מיני דרכים ואמצעים לשם מטרה זו . כאלה שנאהב וגם כאלה שנאהב פחות.

פרק שנים עשר :בשבח המלאכותיות

בבסיס ההבנה כי אהבה היא בעצם החלטה נמצאת תובנה משמעותית מאוד הרלבנטית במיוחד לחיינו בעת המודרנית: לא כל מה שטבעי הוא חיובי ולהיפך דווקא המלאכותי הוא במקרים רבים הטוב והנכון.

נחשוב על מצב שבו אנו מנסים לשרוד בטבע הפראי הבלתי מבויית לבדנו ללא עזרה של שום חפץ או גורם מלאכותי , הרי ברור שזהו אסון. האדם עושה כל מאמץ כדי לביית את הטבע ולהתאים אותו לצרכיו ולא די לו בכך אלא שהוא מתאים גם את טבעו שלו לצרכים המלאכותיים שלו או של החברה בה הוא חי.

מסיבה כלשהי דווקא התחום הכל כך משמעותי ויסודי המשפיע על כל רובדי החיים שלנו – התחום הריגשי פנימי שלנו מופקר לטבעיות הרסנית.

אנו שונאים אנשים מסויימים ונדמה לנו כי זו גזרת גורל , אנו נוקמים ונוטרים, שומרים איבה ופוגעים בזולת ונדמה לנו שיש לנו כל הצדקה מוסרית לעשות זאת כי הלא אחרי הכל –גם הוא פגע בי...כלומר כביכול הטבע שלנו חזק מאיתנו או שאין לנו כלל שום שליטה על האירועים הטבעיים המתגלגלים . אנו מחליפים בני זוג כאשר נדמה לנו שהחשק והרגש כלפיהם אוזלים...אנו מבצעים עשרות החלטות בכל יום פשוט מפני שהן מבוססות על רגש או חשק טבעי ונדמה כי אין דבר יותר הגיוני מ"ללכת עם הלב".

מדוע אנו משאירים את השליטה בגורמים חשובים כל כך בחיינו לטבע ההפכפך והלא יציב הזה?

המלאכותיות נתפסת אולי כפחות מלהיבה אבל באמצעותה נוכל לקבל החלטות בתחומים רבים מתוך תפיסת עולם שקולה ועקבית. בחוברת זו הדגמנו היטב כיצד ניתן לעשות זאת בתחום האהבה הזוגית . אבל למעשה התפיסה הזו אינה עוצרת כאן.

ישנו מושג תלמודי מפורסם שחכמי ישראל טוענים שאחראי על רוב בעיות החברה האנושית ,המושג הוא :"שנאת חינם". מעיון מעמיק במקורות ניתן להבין כי שנאת חינם היא תופעה נפוצה מאוד וטבעית לחלוטין היא נובעת מן האגו שלנו והיא אחראית על כך שכולנו שונאים באופן טבעי את הזר ואת הזולת .

אנו שונאים ללא הצדקה , פשוט כי אנו רגילים לראות בזולת מתחרה קיומי. נחשוב לדוגמא על התחושה הטבעית המתעוררת בנו כאשר אנו נופשים עם אהובנו בפינת חמד שקטה לבדנו ופתאום מגיעים לאוזנינו צלילים שמבשרים על כך שעוד אנשים מגיעים לאיזור. אנו מתייצבים מיד בעמדת מגננה אגואיסטית ומתמלאים בעויינות וחשש, לתופעה אנתרופולוגית-מדעית זו יש שם : היא נקראת "סכיזומגנסזיס" . תרופת הנגד המלאכותית למחלה טבעית זו , היא הביטוי שטבע הרב קוק- "אהבת חינם".

אהבת חינם היא לא דבר טבעי ,להיפך,היא דורשת מאיתנו מלחמה בטבע האנושי שלנו , לקבל החלטה עקרונית לאהוב את הזולת באשר הוא ולא לשנוא אותו לעולם. כפי שדורשת מאיתנו תורת ישראל בצמד הציווים הסמוך:"לא תשנא את את אחיך בלבבך , ואהבת לרעך כמוך".דרך אגב אין הכוונה שניתן לזולת לפגוע בנו או ברכושנו חלילה, אנו מצויים עדיין בעולם חסר ופגום , אבל את מלאכת ההישרדות והחיים שלנו נמצה עד תום לעיתים אפילו תוך קיום הציווי התורני "הקם להורגך השכם להורגו " ללא טיפת שנאה בליבנו אל שאר בני האדם שבעולמנו.


פרק שלוש עשרה:מתוך אהבה לאחדות, או מדוע כל זה משתלם כדאי ומענג?

העולם שבו אנו חיים הוא עולם מעוות. אנו משקיעים אנרגיה אינסופית בפיתוח כליי נשק, בתעשיות ביטחוניות בהרג חסר תכלית . אילו היו בני האדם מתאחדים היו מצליחים לתקן את העולם כולו בקלות . או אז היינו מנצלים את המשאבים העולמיים לטובת המין האנושי ומתקדמים יחד לחיים משותפים של שיגשוג גשמי ורוחני. ימים כאלו עוד יבואו על פי נבואות התנ"ך . אבל עד שהם יבואו עלינו למהר ולהחיש את בואם בעצמנו ובכוחנו אנו .הכלים שרכשנו בחוברת זאת הינם פשוטים מאוד אבל הם אמורים להתחיל להוביל אותנו בדרך הארוכה לכיוון המטרה הנכספת: אחדות עולמית ואוניברסלית .האהבה מובילה לאחדות והאחדות לתיקון. אבל יש לדעת שכאשר אנו מדברים על אחדות אין אנו מדברים על אחידות. איננו מבקשים או מצפים שכולם יחשבו באותה הדרך ויהפכו לזהים , מצב כזה או אפילו שאיפה כזאת הם הרסניים . לא כך ברא הקב"ה את עולמנו ולא כך הוא ברא את כל שפעת בריותיו , "כשם שפרצופיהם שונים כך דעותיהם שונות" , האחדות היא היכולת לאהוב ולכבד את הזולת בדיוק כמו שהוא (אפילו ובמיוחד כאשר הוא חושב אחרת ממני) והיכולת לוותר על האמת והדעה שלי לעיתים לטובת השמירה על מכנה משותף רחב וגדול יותר עם הזולת. נדמיין נא מצב שבו יושבים סביב שולחן עגול גדול אישים מכל קצוות הקשת הפוליטית בישראל שנבחרו לייצג באופן נאמן את מגוון הדעות בעם ישראל . אותם נציגים יצביעו ויקבלו החלטות על פי רוב הדעות בכל הסוגיות המדיניות העומדות על הפרק ואפילו על המקטבות והשנויות ביותר במחלוקת שבהן. נמשיך ונדמיין את הרגע שבו כאשר לאחר שספירת הקולות הסתיימה והתברר דעת מי מהנוכחים התקבלה ודעת מי לא, כעת כולם מרכינים ראש בענווה ומקבלים את גזר הדין הקולקטיבי. לאחר מכן הם יקומו מן השולחן העגול ללא מריריות ושנאה או פירוד אלא רק מתוך קבלת החלטות משותפת ומקצועית ומתוך ידיעה שלאחרי כל דיון ולו הסוער ביותר תמיד תשתרר שוב אחווה ישראלית מיידית. מדוע אין אנו מסוגלים לנהל מחלוקת עניינית מבלי לשנוא ומבלי לזלזל בזולת וביריב? כאשר מבינים שבאחדות טמון האושר הגדול המובטח לכולנו לא ממהרים להתפצל ולהכריז על צעדים חד צדדים קיצוניים . ברצוני לסיים כאן עם שירו של נתן אלתרמן:

"תהליך הפילוגים,או-מפלאי הטבע"

קרא בביולוגיה ותראה בה  
מה נורא הוא גורלה של האַמֶבָּה.  
האמבה - תא יסוד בחלד - [חלד = עולם, יקום]   
מיקרוסקופית היא, לבך לה שימה  
חרש חרש היא לחתור מתחלת  
תחת עין המיקרוסקופ, קדימה  
אך בהחילה לנסוע הרה  
בסופת גלי טיפת המים  
מתהווה בה תהליך של קרע  
והבט - היא נתפלגה לשניים.  
אז אל מחציתה היא מסתכלת  
בתמיהה וחלחלה ורעד  
ומחצית את המחצית שואלת:  
'מי את, ומאין את, ומה את?'  
ובנפול חשכת יאוש עליה   
סביב עצמה תרוץ ותתרוצץ היא  
ופתאום קופצים שני חצאיה ונושך החצי את החצי.  
את עצמה, מלאת פחדים וזעם  
היא קוראת אזי לקרב ביניים  
אך בעת הקרב - חזיז ורעם!  
חצאיה שוב נחצים לשניים.  
את עצמה מכה היא ותוקפת  
מעצמה היא נסה ונמלטת  
את עצמה היא על צואר רודפת

את עצמה בולעת ופולטת  
ובמיקרוסקופ יחוג ינוד אז  
סער קט, אך עז מאין כמוהו  
כל מאמציו של האיחוד אז  
מתנפצים, כלים, עולים בתוהו.  
בטיפת המים דחף ודחק  
קהל אויבים נוהם בה והומה בה  
וזוכר עוד רק האל בשחק, [שחק = שמים וגם צחוק ]  
שכל אלה - הם אותה אמבה.

[](http://www.google.co.il/imgres?q=%D7%90%D7%9E%D7%91%D7%94&hl=iw&safe=active&biw=1366&bih=673&gbv=2&tbm=isch&tbnid=Mxvf8vVEu3yj0M:&imgrefurl=http://www.historyoftheuniverse.com/protozoa.html&docid=sfY_qweI2fNRJM&imgurl=http://www.historyoftheuniverse.com/images/amoeba.gif&w=266&h=237&ei=XfMyT-qtOYm_8gOVrs3wBg&zoom=1)

משימת דורנו: קול קורא לפעול לפעול !

הפרק הזה הוא אולי החשוב ביותר בחוברת, האחריות ליצור שינוי בעולמכם מוטלת עליכם.

אם החוברת הזאת מצאה חן בעיניכם, אם התחברתם לרעיונות המובאים בה הרי היא בחינת "נאה דורש" אבל כעת עליכם להיות בחינת "נאה מקיים".

תורת ישראל וההיגיון האנושי זועקים שנביא גאולה לעולם, החידוש שאנו לא מחכים עד שיבוא המשיח כדי שיביא אהבה אחווה ושלום אנו מביאים אהבה אחווה ושלום בעצמנו ובכך מביאים את המשיח.

זאת היא גאולה בדרך הטבע, גאולה מלמטה, גאולה אנושית שיש בכוחנו להביא ובכל אופן ומצב היא מעולה יותר מסוג הגאולה שאליה התרגלנו לשאוף באלפי שנות גלות , המתנה פסיבית וציפייה חסרת תכלית.

אך ישנו סדר שלבים ברור בהתגשמות הדברים, והשלבים מותנים זה בזה:

רק אם נרצה לאהוב את כולם –נאהב את כולם.

רק אם נאהב את כולם–נצליח לאחד את עם ישראל ולבנות מודל של חברת מופת אנושית כאן בארצנו הקטנה.

רק אם נצליח לאחד את עם ישראל ולבנות מודל של חברת מופת בתוכנו נצליח לעורר השראה עולמית ובזכותה לאחד את כל בני האדם.

רק אם נצליח לאחד את כל בני האדם – נצליח לתקן את העולם כולו.

הדרך האמיתית להגשים את כל אחד מהשלבים בסולם הגאולה הזה היא לחנך.

משמעות המושג "חינוך" ביהדות היא חשיפת מה שכבר קיים מתחת לפני השטח (כמו בחנוכת הבית בה מכריזים על ייעודו החדש של הבית המוכן זה מכבר) , חינוך אמיתי נעשה בשני שלבים מקבילים שלב א : לאהוב באמת ובתמים את החניך(כלומר הזולת) בדיוק כפי שהוא עכשיו ללא שיפוטיות וללא אינטרסים זרים – ב "אהבת חינם" אמיתית ,למרות הבדלי הדעות הגישות והאמונות בינך לבינו.שלב ב: להוות דוגמא אישית מופתית של כל מה שאתה מאמין בו בעצמך. רק כאשר הזולת רואה שאתה מקיים את שני חלקי המשוואה : אוהב אותו באמת כפי שהוא אבל למרות זאת גם עומד על דעתך האישית, או אז יש סיכוי שהוא ירצה להשתנות וללמוד ממך.החינוך האמיתי לא נעשה בכיתה דווקא ואינו דורש לוח או גירים, כל מפגש עם אדם אחר יכול להיות אירוע חינוכי מכונן.

אנא,למען השם ולמען עתיד בני האדם , נסו את כוחכם וחנכו את העולם כמיטב יכולותכם וכישרונכם ,ברוב מרץ וכישרון ביצירתיות בנחישות ובהתמדה .

עד שכולנו ,נדע, נשכיל ונאהב זה את זה.

. love.  
I loved my country, even if it didn’t always love me back.  
I loved my people, from all of my heart, until it hurt.  
I loved the sky, I loved the animals. I loved my life and all of its moments.  
And please don’t say “It’s not a real love,”   
Love is love! And my heart was full of love it almost burst every day!  
I loved my G-d with all of my breath.  
I loved the ground which I was born onto.  
Please don’t cry at my grave.   
Say that he’s lying now on the ground that he loved so much and is hugging him at last.  
Say that he’s standing right now in front of G-d that he loved even more than everything put   
together (Everything is from G-d).  
He's going down on his knees, closing his eyes and is thanking G-d for his wonderful life.  
For the prayers that were always answered,  
For the love that surrounded him endlessly,  
For the wonderful world, for freedom, for health  
and for happiness...please don’t cry at my grave.  
  
ההספד של אילן לעצמו לפני שהתגלתה המחלה:  
If i die today  
אם אלוהים ייקח את נשמתי בנשיקה בשעת לילה,אל תבכו על קברי.  
אל נא תאמרו-צעיר היה כל כך.לא הספיק אפילו לאהוב!  
שהרי אהבתי ,אהבתי הרבה כל כך,ועמוק כל כך.באמת.  
אהבה אמיתית עמוקה ובלתי תלויה בדבר.  
אהבתי את הוריי.  
אהבתי את אחיי ואחותי.  
באמת.ממש אהבה אמיתית ועמוקה.  
אהבתי את ארצי,גם אם היא לא תמיד אותי.  
אהבתי את עמי,מכל הלב,עד כאב.  
אהבתי את השמיים, אהבתי את החיות.אהבתי את חיי,על כל רגעיהם.  
ואל נא תאמרו ״לא אהבה כזאת״ ,שהרי אהבה היא אהבה! וליבי היה מלא באהבה-כמעט התפוצץ כל יום מחדש!  
אהבתי את אלוקיי,בכל נימי נשמתי ועד כלות.  
אהבתי את האדמה עליה גדלתי.  
אל נא תבכו על קברי.אמרו-הוא שוכב עכשיו,והאדמה שהוא אהב כל כך מחבקת אותו סוף כל סוף.אמרו-עומד הוא עכשיו מול אלוקים,שאותו הוא אהב יותר מהכל וכמו הכל ביחד (שהרי הכל ממנו),ויורד הוא על ברכיו,ועוצם הוא את עיניו,ומודה הוא לאלוהים,על חיים נפלאים.  
על תפילות ליבו שנענו תמיד,על אהבה שסבבה אותו ללא הרף,על עולם מופלא,על חופש,על בריאות,על שמחה... אל נא תבכו על קברי

1. א. הסיבה לכך שאין כיסא מפלט ברוב המסוקים היא כמובן הרוטור המסתובב במהירות מעל הקוקפיט , מסיבה כלשהי לנטוש היישר לתוכו ,לא היה נראה למתכנני המסוקים כרעיון מוצלח במיוחד.

   ב. אמנם ישנם כמה מסוקים מודרניים שבהם אכן יש יכולת כזאת אבל היי אל תהיו קטנוניים. [↑](#footnote-ref-1)
2. על השאלה מדוע לאהוב את כל בני האדם בעולם זה "משתלם כדאי ומענג" עיין בפרק המסיים את החוברת. [↑](#footnote-ref-2)
3. אני מעיד שאכן כך הדבר אצלי ואצל אישתי בחיי הזוגיות שלנו ומכיוון שאני אדם רגיל לחלוטין –כנראה שאם אני הצלחתי גם אתם יכולים – עלי להעיר שכיהודי מאמין אני גם מקפיד כמובן על דיני הרחקות וטהרה כפי שמצווה הקב"ה בתורת ישראל , ושאין לי ספק שלכן הוא מברך את חיינו הזוגיים) [↑](#footnote-ref-3)